เผยทุกแบงก์เสนอแผนเพิ่มทุน
ธปท.เผยธนาคารพาณิชย์ทุกแห่งของไทย มีแผนจะเพิ่มทุน เพิ่มความแข็งแกร่งและรองรับการขยายตัว
24 มี.ค. 2555

ธปท.เผยธนาคารพาณิชย์ทุกแห่งของไทย มีแผนจะเพิ่มทุน เพิ่มความแข็งแกร่งและรองรับการขยายตัว 
นายเกริก วณิกกุล รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวว่า จากการพูดคุยถึงแผนการทำธุรกิจในปีนี้ของธนาคารพาณิชย์ แทบทุกธนาคารมีแผนจะเพิ่มทุนอยู่แล้ว แต่ไม่ใช่เพราะมีทุนต่ำกว่าเกณฑ์เงินกองทุนที่กำหนดไว้ 8.5% หากแต่เป็นการเพิ่มทุนเพื่อทำให้ฐานะของธนาคารมีความแข็งแกร่งมากขึ้น 
ประเด็นต่อมาคือ เป็นการเตรียมทุนไว้รองรับการขยายธุรกิจ การขยายสินเชื่อในปีนี้ ที่มีแนวโน้มว่าจะโตได้ดีตามการขยายตัวทางเศรษฐกิจ ที่ ธปท.คาดการณ์ไว้ว่าน่าจะโตที่ระดับ 5.7% จากเดิม 4.9%
“เกณฑ์อยู่ที่ 8.5% แต่แบงก์อยากมีทุนอยู่ 12% แบงก์ก็ต้องเผื่อไว้สัก 15% เพราะทำ Stress test แล้ว ทุนอาจจะลดเหลือ 12% ต้องมีเผื่อไว้ ถือเป็นเรื่องปกติที่ทุกธนาคารต้องเตรียมเงินทุนกันไว้ให้เพียงพอการทำธุรกิจจะได้ไม่สะดุด และเท่าที่ประเมินเบื้องต้นคาดว่าสินเชื่อปีนี้น่าจะขยายตัวได้ 1 เท่ากว่าๆ ของอัตราการขยายตัวทางเศรษฐกิจ (จีดีพี) หรือประมาณ 6-7% แต่การขยายตัวจริงๆ อาจจะแตกต่างกันไป” นายเกริก กล่าว
ทั้งนี้ การเพิ่มทุนจะมีรูปแบบที่แตกต่างกันไปในแต่ธนาคาร เช่น อาจนำกำไรมาเพิ่มทุนโดยตรง เพิ่มทุนในเงินกองทุนขั้นที่ 1 หรือเพิ่มทุนผ่านเงินกองทุนขั้นที่ 2 อย่างไรก็ตาม ธนาคารกรุงไทยไม่ได้มีการขอมาที่ ธปท.แต่อย่างใด 
นายสถิตย์ ลิ่มพงศ์พันธุ์ ประธานกรรมการ ธนาคารกรุงไทย กล่าวว่า ปัจจุบันธนาคารยังมีเงินทุนอยู่ที่ 13.7% และเป็นเงินกองทุนขั้นที่ 1 ถึง 8.7% จึงยืนยันว่า ยังไม่มีแผนในการขอเพิ่มทุนในขณะนี้ ซึ่งเรามีแต่แผนจะออกหุ้นกู้